**VRTCI IN ŠOLE**

***Ukrepi ob pojavu škrlatinke v vrtcu ali šoli***

Kadar otrok v šoli ali vrtcu nenadno zboli z bolezenskimi znaki, ki so tipični za škrlatinko, mu je treba do prihoda staršev omejiti stike z drugimi otroki.

Pri tem upoštevamo ukrepe za preprečevanje širjenja kapljičnih in kontaktnih nalezljivih bolezni (osebna higiena, higiena kašlja).

Pokličemo starše in jih prosimo, da pridejo po otroka.

Svetujemo jim, da se posvetujejo/obiščejo otrokovega izbranega zdravnika, ki bo otroka pregledal in po potrebi predpisal ustrezna zdravila.

V primeru, da je pri otroku škrlatinka potrjena ali verjetna, o tem obvestimo starše otrok, ki so v isti skupini kot je bil otrok s škrlatinko. Izročimo jim Prilogo: **Kaj je škrlatinka** (značilni bolezenski znaki, kako se prenaša, zdravi.....)

Starše pozovemo, da opazujejo svoje otroke in v primeru pojava značilnih znakov za škrlatinko, otroka ne pripeljejo v vrtec, šolo, dokler zdravnik ne potrdi ali ovrže diagnoze škrlatinka.

Otroci, ki imajo škrlatinko, ne smejo v šolo ali vrtec, dokler ne mine 24 ur od začetka jemanja antibiotikov, če zdravnik ne odloči drugače in je njegovo zdravstveno stanje tako, da je sposoben obiskovati vrtec.

Začasno prepovemo združevanje otrok iz skupine, kjer je bil bolnik z drugimi skupinami ( za obdobje dvakratne najdaljše možne inkubacije (6 dni) od zadnjega potrjenega ali verjetnega primera škrlatinke). Če se v tem času pojavijo novi primeri, to obdobje ustrezno podaljšujemo.

V skupini, kjer je bil bolnik, prostore pogosto zračimo, nadzorujemo otroke pri umivanju rok in umivanju zob, delovne površine in igrače redno čistimo z detergentom ter vodo.

Če se v vrtcu ali šoli pojavi povečano število otrok z bolezenskimi znaki, o tem obvestite epidemiološko službo območne enote NIJZ. Tam vam bodo svetovali, kako ukrepati pri teh bolnikih in kako izvajati ustrezne preventivne ukrepe.